**ETUCE otvorila diskusiu o obnove odborových zväzov**

Sociálny dialóg a kolektívne vyjednávanie sú v mnohých európskych krajinách a na celom svete v kríze. Záujem o obnovu odborového hnutia je tak viac ako žiadaný najmä v kontexte hlbokých spoločenských zmien a v súvislosti s reformami v oblasti vzdelávania, ktoré menia svet práce učiteľov a ostatných zamestnancov v oblasti vzdelávania. V dňoch 9. - 10. mája 2019 sa členské organizácie ETUCE z krajín EÚ/ EFTA a kandidátskych krajín EÚ zišli v Bruseli, aby diskutovali o hrozbách pre odbory a ich členov, pretože tieto výzvy nevyhnutne ovplyvňujú schopnosti školských odborových zväzov brániť učiteľov pred takýmito zmenami. Náš zväz na tomto podujatí zastupoval vedúci Úradu Juraj Stodolovský.

Počas úvodného podujatia 2-ročného projektu ETUCE „STE NA RADE! učitelia pre obnovu odborov“, dostali členské organizácie ETUCE možnosť na výmenu informácií a názorov na organizovanie a zapájanie členov do odborových štruktúr prostredníctvom kampaní sústreďujúcich sa na špecifické potreby nedostatočne zastúpených kategórií zamestnancov, akými sú najmä mladí ľudia, menšiny alebo ženy a v rôznych kontextoch, ako napríklad na pracovisku, v komunite a v spoločnosti.

Christine Blower, predsedníčka ETUCE, komentujúc prácu na obnove odborov, uviedla: „Naše situácie a kontexty sa v Európe veľmi výrazne líšia. Obnova odborových zväzov by sa však pre nás odborárov v oblasti vzdelávania nemala chápať ako niečo úplne nové. Hoci to môže v jednotlivých krajinách vyzerať inak, dôležité sú naše hlboko zakorenené spoločné hodnoty demokracie, sociálnej spravodlivosti a rovnosti, ktoré sú súčasťou našej tradície.“

Východiskovým bodom diskusie bolo jasné pochopenie a kritické hodnotenie globálnych kontextov týkajúcich sa vzdelávacieho sektoru, ich vplyvu na obnovu odborov a úlohu tradičných zväzov pri podpore vzdelávania zamestnancov s cieľom presadzovať ich práva. V tomto ohľade bola základom prezentácia Howarda Stevensona, odborníka na odborové hnutie z univerzity v Nottinghame, ktorý okrem iného hodnotil súvislosť medzi subjektívnym vnímaním úlohy odborov a individuálnou aktívnou participáciou. Podľa jeho slov sa rozšírená nespokojnosť vyplývajúca z ekonomickej krízy mohla stať príležitosťou na riešenie sociálnych problémov školskej komunity v oblasti sociálnej spravodlivosti a sociálnej rovnosti. Zintenzívnenie úsilia na organizovanie zamestnancov však musí reagovať aj na individuálne potreby, a to kolektívnymi akciami, budovaním komunít a solidaritou.

V jednotlivých pracovných skupinách diskutovali účastníci postupne na témy ako: možnosti zvyšovania aktívneho zapájania menej zastúpených skupín (mladí zamestnanci, zamestnanci pochádzajúci z minoritných komunít); využívanie rôznych druhov kampaní na podporu aktívnej participácie; vplyv prostredia na vnímanie a aktívne zapájanie do odborového hnutia; používanie inovatívnych metód, terminológie a nástrojov na lepšiu komunikáciu s členskou základňou.

Susan Flocken, riaditeľka ETUCE, zdôraznila kľúčový význam tohto projektu: „V čase, keď ľudia spochybňujú hodnotu členstva v odborových zväzoch, ETUCE a jej členské organizácie považujú za nevyhnutné mobilizovať, organizovať, prijímať a udržiavať svojich členov, čím zdôrazňujú vplyv jednotného a silného učiteľského odborového hnutia na zvýšenie príťažlivosti profesie. Tento projekt, ako aj úsilie všetkých členských organizácií ETUCE, bude odrazovým mostíkom pri napĺňaní cieľov kampane ETUCE „Vytvorme budúcnosť Európy prostredníctvom učiteľov“.